КIапсэшхуэр лъхуэри, арэфыпс къилъхуащ
Зы беижь нэпсей гуэр гъунэгъуу иIэт Хъуэжэ. А хьэблэм и кIуэцIкIэ а беижьым и закъуэт кIапсэшхуэ зиIэр. Хъуэжэ тIэу елъэIуащ абы и кIапсэшхуэр хьэхуу къриту мэкъу къригъэшэжыну, арщхьэкIэ щхьэусыгъуэ зэмылIэужьыгъуэхэр къыхуищIурэ къритыртэкъым. Ещанэу щелъэIум, кIапсэшхуэр къритащ. Мэкъу къэшэн зэриухыу, арэфыпс дыщIигъури кIапсэшхуэр зейм иритыжащ.
КIапсэшхуэр зейр къэуIэбжьащ:
— Мы арэфыпсри сыт зищIысыр? Сэ арэфыпс уэстат атIэ? — жиIэри.
— Уи кIапсэшхуэр си деж щыIэху, лъхуэри арэфыпс къилъхуащ. Къэзылъхуар ууейуэ щыщыткIэ, къилъхуари ууейщ, — щыжиIэм, зыри къыпимыдзыжу нэпсеижьым арэфыпсри Iихащ.
Зэман дэкIауэ, Хъуэжэ аргуэру кIапсэшхуэр хьэхуу къыIихащ. Ауэ иджы ар зейм иримытыжурэ, зэман куэд дэкIат. Зы махуэ гуэрым кIапсэшхуэр зей лIыр губжьауэ къакIуэри, Хъуэжэ къыфIэнащ:
— Хьэху къыщыпщтэкIэ, и чэзум зэрептыжыпхъэри пщIэн хуейщ! — жиIэри.
— Къысхуэгъэгъу, цIыхум сещыхьэкIуэну сфIэфIкъыми аращ алъандэрэ сыныщIэмыкIуэфар: уи кIапсэшхуэр лъхугъэм зэрилIыкIрэ нобэ махуищ мэхъу, тхьэм хьэдрыхэфI кърит! — жиIэри, Хъуэжэ къаблэмкIэ зигъазэри дыуэ ищIу щIидзащ.
— Уи щхьэр къэгъэпцIэж абыкIэ, хэт илъэгъуа псэ зыIумыт кIапсэшхуэр лIэуэ, — къэгубжьауэ беижьыр щыкIийм, Хъуэжэ абы бгъэдыхьэри щэхуу жриIащ:
— КIапсэшхуэм арэфыпс къыщилъхукIэ, сыт ар лIэнкIэ щIэмыхъур?!
КъардэнгъущI Зырамыку.
